**Előterjesztés**

a Képviselő-testület 2021. október 19. napján megtartott rendkívüli testületi ülésére

**Tisztelt Képviselő-testület!**

A településkép védelméről szóló 2016. évi LXXIV. törvényt (továbbiakban: Tktv.) 2021. július 1. napi hatállyal módosította a településtervezéssel összefüggő egyes törvények módosításáról szóló 2021. évi XXXIX törvény.

A módosítás előtti szabályozás értelmében a településképi véleményezési eljárás, a bejelentési eljárás, a kötelezési és bírság kiszabási hatáskörök – melyek önkormányzati hatáskörök - , főszabályként a települési polgármester hatáskörébe tartoztak. ezen törvényi rendelkezésnek megfelelően került megalkotásra Bezenye község tekintetében a településkép védelméről szóló 9/2018.(III.30.) önkormányzati rendelet.

A törvénymódosítás folytán a Tktv. 8. §-ában foglalt önkormányzati hatásköröket főszabály szerint 2021. július 1. napjától az önkormányzat képviselő-testülete gyakorolja, továbbá a képviselő-testület maga dönti el, hogy mint átruházható hatáskört átadja, vagy megtartja testületi hatáskörben.

A gyakorlatban mindez annak vizsgálatát veti fel, hogy a településképi eljárásokat a képviselő – testület maga, vagy általa delegáltan valamely szerve folytassa le.

Jogalkotási szempontból ez azt jelenti, hogy amennyiben a képviselő-testület ezen hatásköröket maga kívánja gyakorolni akkor a fenti önkormányzati rendelet módosítása szükséges, megjelölve benne a hatáskör jogosultjaként a képviselő-testületet.

Amennyiben a képviselő-testület a hatásköröket a polgármesterre ruházza a településképi rendelet módosítására nincs szükség, viszont ebben az esetben az önkormányzat szervezeti és működési szabályzatában e hatáskörök átruházásáról rendelkezni kell. Erre irányul, ezen utóbbi megoldást tükrözi e napirend tárgyában előterjesztett szmsz rendelet-tervezet, melynek 3. mellékletében kerül nevesítésre, immáron „újként” e polgármesterre delegált hatáskör.

Ezen megoldás indokoltságát az támasztja alá, hogy az eddigi gyakorlatban is a polgármester volt e hatáskörök gyakorlatának jogosítottja. Továbbá a településkép védelméről szóló törvényben és a településarculati kézikönyvben, valamint a helyi építési szabályzatban foglaltak betartása és érvényesítése egyre nagyobb számú és 15 napon belüli eljárások lefolytatását igénylik, melyek esetében a testület állandó, mintegy hatóságkénti „mozgatása” nehéz és bonyolult.

Az eljárás során vizsgálni kell a kérelmet, a tervdokumentációkat és mindezeknek a kézikönyvbe és az építési szabályzatba való illeszkedését, egyeztető tárgyalások, szemlék, jegyzőkönyvek elkészítése és hatósági határozat hozatala útján.

Ezen eljárásokat ezidáig a polgármester a hivatal segítségével határidőben és a szabályozásoknak megfelelően tudta kezelni.

A benyújtott tervezet alapján kérjük az önkormányzat szervezeti és működési szabályzata 3. mellékletének módosítását, ahol a polgármesterre átruházott hatáskörök kerülnek szabályozásra.

**Bezenye, 2021. október 13.**

**Márkus Erika s.k.**

**polgármester**